走佛岩道中
作者：利登
朝代：宋

paragraphs: 避亂走佛岩，依依絕溪水。
有客六弟昆，遮予訪行事。
一云分路亡，庶或一不死。
一云相爲命，生死同所值。
遠逝宿無舂，近逃寇能至。
垂涕贈之言，此身苦難避。
山剽無崖巔，兵驕有城市。
共守固已非，分逃豈云是。
風聞宜邑郛，聚落復烟燬。
沸鼎無清鱗，四瞻誰善地。
不辰自至斯，乾坤古無際。